Kafra apuso

La Kafra apuso aŭ Kafra apodo (Apus caffer) aŭ Blankpuga kafrapuso estas malgranda birdo, laŭ aspekto simila al hirundo aŭ murhirundo. Ĝi estas, tamen, tute nerilata al tiuj paseroformaj specioj, ĉar la apusoj estas en la ordo Apodoformaj. La simileco inter tiuj grupoj estas konsekvenco de konverĝa evoluo respegulante similajn vivmanierojn. Apusoj havas tre mallongajn krurojn, kiujn ili uzas nur por alkroĉiĝi al vertikalaj surfacoj. Ili neniam sidiĝas libervole sur la tero, kaj pasigas la plejparton de sia vivo en la aero, manĝante insektojn, kiujn ili kaptas per siaj bekoj. Ili eĉ trinkas, pariĝas kaj eĉ dormas dumfluge. La genronomo devenas el la greka απους, apous, signife "sen piedoj".

Aspekto
Tiu ĉi specio, 14–15,5 cm longa, havas, kiel kelkaj parencoj, mallongan forkoforman voston kaj longajn malantaŭen svingitajn flugilojn, kiuj similas al lunarko aŭ bumerango. Ĝi estas tute malhela krom pala gorĝomakulo kaj mallarĝa blanka pugo. Ĝi similas al la proksime parenca Eta apuso, sed estas pli svelta, pli malhela kaj havas pli forkoforman voston kaj pli mallarĝan blankan pugon.

Alvoko
Tiu ĉi estas silentema specio kompare kun la Eta apuso, sed foje ili faras pepantan trilon.

Kutimaro
Kiel aliaj apusoj, ili havas tre mallongajn krurojn, kiujn ili uzas nur por alkroĉiĝi al vertikalaj surfacoj. Ili neniam sidiĝas libervole sur la tero, kaj pasigas la plejparton de sia vivo en la aero, manĝante insektojn, kiujn ili kaptas per siaj bekoj. Kiel aliaj apusoj, ili trinkas dumfluge.

Habitato
La vivejo de ĉi tiu specio estas diktita de tiu de ĝiaj gastigantoj, kaj tial estas normale homfaritaj strukturoj kiel pontoj kaj konstruaĵoj.

Reprodukta teritorio
Blankpugaj apusoj reproduktiĝas en granda parto de subsahara Afriko, kaj disetendiĝis en Marokon kaj sudan Hispanion. La populacioj en Hispanio, Maroko kaj suda Afriko estas migrantaj, kvankam iliaj travintrejoj ne estas definitive konataj. Birdoj en tropika Afriko estas loĝantaj birdoj krom laŭsezonaj movoj. En 2022, nestado estis observita en Korsiko.

Reproduktado
Tiu specio transprenas la nestojn de Etaj apusoj kaj tiuj hirundoj, kiuj konstruas retortformajn nestojn. En Eŭropo kaj norda Afriko, tio kutime signifas la ruĝpugan hirundon, sed sude de Saharo ankaŭ aliaj specioj kiel la dratvosta hirundo estas parazititaj. La originalaj posedantoj de la nestoj estas forpelitaj, aŭ la kafraj apusoj ekloĝas en la nesto kaj rifuzas moviĝi. Post okupo, la nesto estas kovrita per plumoj kaj salivo, kaj unu aŭ du ovoj estas demetitaj.

Bildaro

 Referencoj 

 Swifts de Chantler kaj Driessens, 



 Sinclair, Hockey kaj Tarboton, SASOL Birds of Southern Africa, 

Eksteraj ligiloj

 Kafra apuso - Speciteksto en The Atlas of Southern African Birds.

Kategorio:Apusedoj
Kategorio:Birdoj de Afriko